শহরে ‘যাব না যান’ হিসাবে ট্যাক্সি ইতিমধ্যেই রীতিমতো খ্যাতি অর্জন করেছে! সেই ‘যাব না যান’কে শায়েস্তা করতে গিয়ে এবার নিগৃহীত হলেন এক সার্জেন্ট। 
মঙ্গলবার সন্ধ্যায় আমহার্স্ট স্ট্রিট থানা এলাকায় মহাত্মা গাঁধী রোড ও আমহার্স্ট স্ট্রিটের মোড়ে এক প্রৌঢ় দম্পতিকে ট্যাক্সি ধরিয়ে দিতে যান শিয়ালদহ ট্র্যাফিক গার্ডের সার্জেন্ট অনির্বাণ ভাদুড়ি। কিন্তু ওই দম্পতিকে নিয়ে যেতে অস্বীকার করে রায়বাহাদুর যাদব নামের ওই ট্যাক্সিচালক। অভিযোগ, অনির্বাণের ডানহাতের আঙুল মুচড়েও দেয় রায়বাহাদুর। আমহার্স্ট স্ট্রিট থানার পুলিশ তাকে গ্রেফতার করেছে। আটক করা হয়েছে ট্যাক্সিটি। 
পুলিশ জানিয়েছে, এদিন সন্ধ্যা পৌনে ৬টা নাগাদ মহাত্মা গাঁধী রোড ও আমহার্স্ট স্ট্রিট মোড়ে ডিউটি করার সময় ওই প্রৌঢ় অনির্বাণকে ট্যাক্সি ধরে দেওয়ার জন্য অনুরোধ করেন। সঙ্গে তাঁর অসুস্থ স্ত্রী ছিলেন। সে সময় একটি খালি ট্যাক্সিকে থামান অনির্বাণ। তিনি ওই দম্পতিকে ট্যাক্সিতে উঠতে বলেন। কিন্তু তখনই ট্যাক্সিচালক ওই দম্পতিকে উঠতে বাধা দেয়। ওই সার্জেন্ট ট্যাক্সিচালকের কাছে জানতে চান, কেন সে যাত্রী তুলবে না! তখন ট্যাক্সিচালক তাঁকে জানায়, তাকে যাত্রী তুলতে এয়ারপোর্টে যেতে হবে। 
ট্যাক্সিচালকের আপত্তি অগ্রাহ্য করেই অনির্বাণ দম্পতিকে ট্যাক্সিতে তুলে দেন। সেই সময় রায়বাহাদুর সার্জেন্টের ডানহাতের আঙুল সজোরে মুচড়ে দেয়। এরপর অনির্বাণ ট্যাক্সিচালককে আটক করেন। পরে তাকে গ্রেফতার করা হয়। দম্পতিকে অন্য একটি ট্যাক্সিতে তুলে 
দেন অনির্বাণ।